Document ID: /roh_data/filtered/fineweb-2-filterrobots_roh.jsonl.gz/3924

La vischnanca da Wolfurt dumbra 8‘200 abitants. La firma Doppelmayr/Garaventa ha sia sedia principala ed ina part da la producziun a Wolfurt ed occupa là 1'100 collavuraturAs. Sin l’entir mund lavuran 2'500 persunas per la firma da meds da transport.
Dapli che be sutgeras
La firma Doppelmayr/Garaventa è enconuschenta tar nus sco producenta da sutgeras. Ma la firma construescha era gondlas, pendicularas e trens. Dal Canada fin a Katar ed actualmain en Russia furneschan els trens che collian ils differents terminals dals eroports.
A nus na vai betg per records mundials. Nus vulain bajegiar qualitad – indrizs, cun ils quals noss clients pon gudagnar daners.
Co Kim Jon-Un è vegnì tar ina sutgera da Doppelmayr/Garaventa
L’onn passà ha la pressa internaziunala rapportà che la Corea dal Nord haja cumprà ina sutgera da la firma Doppelmayr/Garaventa. Ekkehard Assmann, il manader da marketing da la firma, ha intervegnì quai tras in telefon da la New York Times. A la firma n’era dentant betg enconuschent d’avair fatg fatschentas cun il regime da Kim Jon-Un ed uschia han els lantschà las retschertgas.
Il 2014 ha il territori da skis dad Ischgl serrà la Pardatschgratbahn. Ina firma dal Vorarlberg che venda vinavant indrizs d’occasiun ha cumprà questa sutgera e vendì ella ad ina firma chinesa. E da là e la sutgera da Doppelmayr/Garaventa vegnida vendida vinavant en la Corea dal Sid.